b'\n_START_ARTICLE_\nVatikano valstyb\xc4\x97s sekretoriatas\n_START_PARAGRAPH_\nVatikano valstyb\xc4\x97s sekretoriatas\xc2\xa0\xe2\x80\x93 auk\xc5\xa1\xc4\x8diausia Romos kurijos institucija, Vatikano vyriausyb\xc4\x97, per kuri\xc4\x85 popie\xc5\xbeius vykdo savo apa\xc5\xa1tali\xc5\xa1k\xc4\x85j\xc4\x85 misij\xc4\x85. Institucijai vadovauja \xc5\xa0ventajam T\xc4\x97vui i\xc5\xa1tikimas kardinolas, drauge einantis ir Valstyb\xc4\x97s sekretoriaus pareigas._NEWLINE_\xc5\xa0iuolaikinio Valstyb\xc4\x97s sekretoriato prototipu laikoma sukurta prie popie\xc5\xbeiaus Martyno V (1417\xe2\x80\x931431\xc2\xa0m.) sekretori\xc5\xb3 (secretarii) institucija._NEWLINE_Savo pavadinim\xc4\x85 gavo nuo slaptosios kolegijos Camera Secreta. Sekretoriai operatyviai ir konfidencialiai sprend\xc4\x97 klausimus, susijusius su \xc5\xa0ventojo Sosto diplomatiniu susira\xc5\xa1in\xc4\x97jimu. Popie\xc5\xbeius Paulius VI 1967\xc2\xa0m. sekretoriatui oficialiai suteik\xc4\x97 auk\xc5\xa1\xc4\x8diausios institucijos status\xc4\x85 Romos kurijoje. \xc5\xa0iuolaikin\xc4\x99 jos strukt\xc5\xabr\xc4\x85 Kanon\xc5\xb3 teis\xc4\x97s kodeksas patvirtino 1983\xc2\xa0m.\n_START_SECTION_\nStrukt\xc5\xabra\n_START_PARAGRAPH_\nValstyb\xc4\x97s sekretoriatas (Secretaria Status) turi dvi sekcijas: Bendr\xc5\xb3j\xc5\xb3 reikal\xc5\xb3 ir Santyki\xc5\xb3 su valstyb\xc4\x97mis. Pirmajai sekcijai, atsakingai u\xc5\xbe Ba\xc5\xbeny\xc4\x8dios vidaus reikalus, vadovauja arkivyskupas, Bendr\xc5\xb3j\xc5\xb3 reikal\xc5\xb3 sekcijos substitutas, padedant prelatui asesoriui. \xc5\xa0i sekcija gali b\xc5\xabti prilyginama valstybinei kanceliarijai, o \xc4\xafvairios Romos kurijos \xc4\xafstaigos\xc2\xa0\xe2\x80\x93 ministerijoms ir j\xc5\xb3 padaliniams. Sekretoriato II sekcija\xc2\xa0\xe2\x80\x93 tai Vatikano diplomatinis aparatas. Jam vadovauja arkivyskupas pasekretoris, pataria tam tikras apibr\xc4\x97\xc5\xbetas skai\xc4\x8dius kardinol\xc5\xb3 ir kai kuri\xc5\xb3 vyskup\xc5\xb3. Ple\xc4\x8diantis tarptautiniams santykiams su valstyb\xc4\x97mis ir tarptautin\xc4\x97mis organizacijomis, sekretoriatui b\xc5\xabtina vis labiau specializuotis, tod\xc4\x97l jis yra paskirst\xc4\x99s darb\xc4\x85 atitinkamais veiklos sektoriais.\n_START_SECTION_\nBendr\xc5\xb3j\xc5\xb3 reikal\xc5\xb3 sekcija\n_START_PARAGRAPH_\nBendr\xc5\xb3j\xc5\xb3 reikal\xc5\xb3 sekcija (a Sectio prior de generalibus negotiis), arba I sekcija, turi kompetencij\xc4\x85 spr\xc4\x99sti visk\xc4\x85, kas susij\xc4\x99 su kasdieniu popie\xc5\xbeiaus darbu: Ba\xc5\xbeny\xc4\x8dios valdymu, bendradarbiavimu su dikasterijomis ir j\xc5\xb3 darbo koordinavimu. Bendr\xc5\xb3j\xc5\xb3 reikal\xc5\xb3 sekcija skirsto darbuotojus, kuriems reikia popie\xc5\xbeiaus aprobacijos visos Romos kurijos auk\xc5\xa1tesn\xc4\x97se grandyse, tvarko ir skelbia \xc5\xbeiniasklaidoje oficialius dokumentus. Spaudos biuru\xc2\xa0\xe2\x80\x93 pateikia informacij\xc4\x85 apie Apa\xc5\xa1tal\xc5\xb3 Sosto veikl\xc4\x85. Apa\xc5\xa1tal\xc5\xb3 Sosto spaudos biuras leid\xc5\xbeia oficialius prane\xc5\xa1imus ir komunikatus. Spaudos biuro direktorius pavaldus Valstyb\xc4\x97s sekretoriatui. Biurui pavaldi Vatikano spaudos tarnyba, leid\xc5\xbeianti biuleten\xc4\xaf \xe2\x80\x9eServizio Telematico quotidiano del V.I.S.\xe2\x80\x9c (\xc4\xafskaitant ir elektronin\xc4\x99 jo versij\xc4\x85). \xc5\xa0\xc4\xaf didel\xc4\xaf darb\xc4\x85 organizuoja nuolatin\xc4\x97s personalo, \xc5\xbeiniara\xc5\xa1\xc4\x8dio ir titul\xc5\xb3 skyrimo komisijos. I sekcija kontroliuoja Vatikano dienra\xc5\xa1t\xc4\xaf \xe2\x80\x9eL\xe2\x80\x99Osservatore Romano\xe2\x80\x9c, Vatikano radij\xc4\x85, televizij\xc4\x85._NEWLINE_Ba\xc5\xbeny\xc4\x8dios centrin\xc4\x97 statistikos tarnyba kaupia ir skleid\xc5\xbeia duomenis apie Ba\xc5\xbeny\xc4\x8di\xc4\x85, redaguoja oficialius leidinius \xe2\x80\x9eAnnuario Pontificio\xe2\x80\x9c ir \xe2\x80\x9eAnnuarium Statisticum Ecclesiae\xe2\x80\x9c. Pontifikaliniame \xc5\xbeinyne pateikiamas vis\xc5\xb3 Romos kurijos strukt\xc5\xabr\xc5\xb3 vadov\xc5\xb3 ir darbuotoj\xc5\xb3 s\xc4\x85ra\xc5\xa1as, diplomatin\xc4\x97s atstovyb\xc4\x97s, esan\xc4\x8dios prie \xc5\xa0ventojo Sosto, ir atvirk\xc5\xa1\xc4\x8diai\xc2\xa0\xe2\x80\x93 popie\xc5\xbeiaus atstovai kitose valstyb\xc4\x97se ir hierarchija vietin\xc4\x97se pasaulio Ba\xc5\xbeny\xc4\x8diose.\n_START_SECTION_\nSekcija santykiams su valstyb\xc4\x97mis\n_START_PARAGRAPH_\nSekcija santykiams su valstyb\xc4\x97mis (Sectio altera de rationibus cum Civitatibus), arba II sekcija, vadovauja \xc5\xa0ventojo Sosto u\xc5\xbesienio politikai, kuri\xc4\x85 apibr\xc4\x97\xc5\xbeia Kanon\xc5\xb3 teis\xc4\x97s kodekso kanonai ir popie\xc5\xbei\xc5\xa1kieji valdymo dokumentai. II sekcija vadovauja popie\xc5\xbeiaus diplomatinei atstovybei, r\xc5\xabpinasi \xc5\xa0ventojo Sosto santykiais ir veikla su valstybi\xc5\xb3 vyriausyb\xc4\x97mis ir vietin\xc4\x97mis Ba\xc5\xbeny\xc4\x8diomis, tarptautin\xc4\x97mis organizacijomis. Sekcijai priklauso spr\xc4\x99sti politinius klausimus ir pl\xc4\x97toti diplomatinius ry\xc5\xa1ius su tarptautin\xc4\x97mis institucijomis, dalyvauti konferencijose, palaikyti ry\xc5\xa1ius su valstybi\xc5\xb3 vyriausyb\xc4\x97mis.'